“ደማችን ለመከላከያችን እና ለልዩ ኃይላችን” በሚል መሪ ሃሳብ በደብረ ታቦር ከተማ የደም ልገሳ ፕሮግራም ልገሳ እየተካሄደ ነው።
ባሕር ዳር፡ ጥቅምት 27/2013 ዓ.ም (አብመድ) በቅርቡ የህወሃት አምባገነን ቡድን በሰሜን እዝ የሃገር መከላከያ ሰራዊት ካምፕ ላይ ጥቃት አድርሷል፤ ቡድኑን ለመመከት የህይወት መስዋዕትነት እየከፈሉ ለሚገኙት የሃገር መከላከያ ሰራዊት፣ የአማራ ክልል ልዩ ኃይልና የሚሊሻ አባላት የመቁሰል አደጋ እና የደም እጦት ለሚያጋጥማቸው የደቡብ ጎንደር ዞን እና የደብረ ታቦር ከተማ አስተዳደር ከፍተኛ የሥራ ኃላፊዎች ፣ ወጣቶች እና የከተማዋ ነዋሪዎች ደም እየለገሱ ናቸው።የደቡብ ጎንደር ዞን ዋና አስተዳዳሪ ቀለም ወርቅ ምህረቴ በሃገራችን ላይ የተቃጣውን ትንኮሳ የሃገር መከላከያ ሰራዊት፣ የአማራ ክልል ልዩ ኃይል እና የሚሊሻ አባላት ትንኮሳውን በመከላከል ላይ ናቸው፤ በዚህ ወቅት የሚያጋጥመውን የደም እጥረት ለመቅረፍ ደም እየለገሱ መሆናቸውን ገልፀዋል።የአማራ ክልል ህብረተሰብ በተደራጀ መልኩ መንቀሳቀስ አለበት ያሉት ዋና አስተዳዳሪው ከሰራዊቱ ጎን በመሰለፍ ደም መለገስ፣ የምግብ አቅርቦት በማቅረብ እና የተለያዩ ቁሳቁሶችን በመደገፍ ህብረተሰቡ የሰራዊቱ ደጀን መሆን ይገባዋል ብለዋል፡፡‹‹ህዝባዊ ደጀን ያለው ስራዊት ተሸንፎ አያውቅም፤ ይህን ወቅት በድል ከተወጣነውም ሃገራችንም ሰላም ትሆናለች ፤ የህዳሴያችንን ጉዞ እናረጋግጣለን›› ብለዋል አስተዳዳሪው ። ዞኑን ሰላም ለማድረግ ስምሪት ተሰጥቶ እየተሠራ ነው ያሉት አቶ ቀለመወርቅ አሁን ላይ ዞኑን የሚያሰጋ ሁኔታ አለመኖሩንም ተናግረዋል።